Ehdotus neuvostolle siirtymään joutuneiden henkilöiden tilapäistä suojelua koskevaksi yhteiseksi toiminnaksi, joka perustuu Euroopan unionista tehdyn sopimuksen K.3 artiklan 2 kohdan b alakohtaan (97/C 106/07) KOM(97) 93 lopull. - 97/0081(CNS)

(Komission esittämä 20 päivänä maaliskuuta 1997)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen K.3 artiklan 2 kohdan b alakohdan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

Euroopan unionista tehdyn sopimuksen K.1 artiklan 1 kohdan mukaan turvapaikkapolitiikkaa pidetään jäsenvaltioiden yhteistä etua koskevana asiana,

Euroopan unionista tehdyn sopimuksen K.2 artiklan mukaisesti on 28 päivänä heinäkuuta 1951 tehdyllä pakolaisten oikeusasemaa koskevalla yleissopimuksella ja 4 päivänä marraskuuta 1950 tehdyllä Euroopan ihmisoikeussopimuksella taattua palauttamatta jättämisen periaatetta noudatettava tarkoin kaikissa tilanteissa,

siirtymään joutuneiden henkilöiden määrä on viime vuosina kasvanut voimakkaasti Euroopassa,

jäsenvaltiot ja unionin toimielimet ovat toistuvasti ilmaisseet huolestuneisuutensa siirtymään joutuneiden henkilöiden tilanteesta, erityisesti entisen Jugoslavian selkkauksen vuoksi siirtymään joutuneita henkilöitä koskevissa päätelmissä, jotka maahanmuutosta vastaavat ministerit hyväksyivät Lontoossa 30 päivänä marraskuuta ja 1 päivänä joulukuuta 1992 pitämässään kokouksessa, maahanmuutosta vastaavien ministereiden kokouksessaan Kööpenhaminassa 1 ja 2 päivänä kesäkuuta 1993 antamassa päätöslauselmassa entisestä Jugoslaviasta peräisin olevien hädänalaisten ja erityisen haavoittuvien ihmisryhmien vastaanottoa koskevista tietyistä yhteisistä suuntalinjoista, maahanmuutto- ja turvapaikkapolitiikkaa koskevassa komission tiedonannossa neuvostolle ja Euroopan parlamentille (1) sekä Euroopan parlamentin päätöslauselmassa maahanmuutto- ja turvapaikkapolitiikkaa koskevasta komission tiedonannosta (2),

neuvosto antoi 25 päivänä syyskuuta 1995 päätöslauselman siirtymään joutuneiden henkilöiden vastaanotosta ja väliaikaisesta oleskelusta aiheutuvien kustannusten jakamisesta (3) ja teki 4 päivänä maaliskuuta 1996 päätöksen kiireellisestä menettelystä asuinseudultaan siirtymään joutuneiden henkilöiden vastaanotosta ja väliaikaisesta oleskelusta aiheutuvan vastuun jakamiseksi (4),

neuvosto on edellä mainitussa päätöslauselmassa tunnustanut, että siirtymään joutuneiden henkilöiden todellinen tai mahdollinen tulva jäsenvaltion alueelle voi vaatia nopeaa ja yhteensovitettua toimintaa, jotta ihmishenkiä uhkaava vakava vaara voitaisiin välttää,

tällaisen yhteensovitetun lähestymistavan on ilmennettävä jäsenvaltioiden välistä yhteisvastuullisuutta ja Euroopan humanitaarista perinnettä varmistaen siten, että kaikkia niiden lainkäyttövaltaan kuuluvilla alueilla olevia kansainvälistä suojelua tarvitsevia henkilöitä kohdellaan ihmisarvoisesti,

sen vuoksi on tarpeen päättää tilapäistä suojelua koskevan menettelyn aloittamisesta tietyissä tilanteissa unionin tasolla,

on myös tarpeen määrätä tällaisen tilapäistä suojelua koskevan menettelyn kohteena olevien, siirtymään joutuneiden henkilöiden asemaan liittyvistä vähimmäisoikeuksista, ja

tämän yhteisen toiminnan täytäntöönpanoon kuuluvat päätökset tilapäistä suojelua koskevien menettelyjen aloittamisesta on tehtävä määräenemmistöllä,

ON HYVÄKSYNYT TÄMÄN YHTEISEN TOIMINNAN:

1 artikla

Määritelmät

Tässä yhteisessä toiminnassa tarkoitetaan:

a) `tilapäistä suojelua koskevalla menettelyllä` tämän yhteisen toiminnan mukaisia järjestelyjä, joiden avulla kansainvälistä suojelua tarvitseville henkilöille tarjotaan tilapäistä suojelua;

b) `kansainvälistä suojelua tarvitsevilla henkilöillä` kolmannen maan kansalaisia tai valtiottomia henkilöitä, jotka ovat lähteneet asuinmaastaan ja joiden turvallinen paluu ihmisarvoisissa olosuhteissa ei ole mahdollinen kyseisessä maassa vallitsevan tilanteen vuoksi, erityisesti:

- henkilöitä, jotka ovat paenneet aseellisen selkkauksen ja jatkuvan väkivallan kohteena olevilta alueilta,

- henkilöitä, jotka ovat olleet tai ovat vakavassa vaarassa joutua järjestelmällisten tai laajojen ihmisoikeuksien rikkomisten kohteeksi, mukaan lukien etnisen tai uskonnollisen vainon vuoksi kodeistaan lähtemään joutuneisiin ryhmiin kuuluvat henkilöt, sekä

- henkilöitä, joiden muista, henkilökohtaiselle tilanteelleen ominaisista syistä voidaan olettaa tarvitsevan kansainvälistä suojelua;

c) `kansainvälistä suojelua tarvitsevien henkilöiden tulvalla` odottamatonta ja huomattavaa määrää henkilöitä, jotka saapuvat unionin alueelle ilmoittaen tarvitsevansa kansainvälistä suojelua, tai suurta todennäköisyyttä, että tällainen tilanne voi pian syntyä;

d) `Geneven sopimuksella` 28 päivänä heinäkuuta 1951 tehtyä pakolaisten oikeusasemaa koskevaa yleissopimusta, sellaisena kuin se on muutettuna 31 päivänä tammikuuta 1967 tehdyllä New Yorkin pöytäkirjalla;

e) `tunnustetuilla pakolaisilla` henkilöitä, jotka ovat saaneet pakolaisen aseman Geneven sopimuksen nojalla.

2 artikla

Yleiset säännökset

1. Tätä yhteistä toimintaa ei sovelleta henkilöihin, jotka jäsenvaltiot ovat vastaanottaneet ennen tämän yhteisen toiminnan voimaantuloa aloitettujen tilapäistä suojelua koskevien kansallisten menettelyjen yhteydessä.

2. Jäsenvaltioiden on sovellettava tämän yhteisen toiminnan säännöksiä harjoittamatta syrjintää rodun, uskonnon tai kansallisuuden perusteella.

3. Tämä yhteinen toiminta ei rajoita jäsenvaltioiden oikeutta myöntää kansainvälistä suojelua tarvitseville henkilöille edullisempia ehtoja.

3 artikla

Tilapäistä suojelua koskevien menettelyjen aloittaminen

1. Kansainvälistä suojelua tarvitsevien henkilöiden tulvaa koskevissa tapauksissa neuvosto tekee päätöksen tilapäistä suojelua koskevan menettelyn aloittamisesta 12 artiklan 1 kohdan mukaisesti ottaen huomioon, onko alkuperäalueelta mahdollista löytää riittävää suojaa.

2. Edellä 1 kohdassa tarkoitetussa päätöksessä on määriteltävä ihmisryhmät, joihin tilapäistä suojelua koskevaa menettelyä sovelletaan, sekä menettelyn kesto.

4 artikla

Tilapäistä suojelua koskevien menettelyjen tarkistaminen

Komissio esittää vuosittain viimeistään kuusi kuukautta ennen tilapäistä suojelua koskevan menettelyn päättymistä Euroopan parlamentille ja neuvostolle katsauksen alkuperämaan tilanteesta ja siitä, miten jäsenvaltiot ovat soveltaneet tilapäistä suojelua koskevaa menettelyä, sekä sen taloudellisista vaikutuksista.

Tämän katsauksen perusteella neuvosto 12 artiklan 1 kohdan mukaisesti ja viimeistään kolme kuukautta ennen tilapäistä suojelua koskevan menettelyn päättymistä

- päättää tarkistaa 3 artiklan mukaisesti tehtyä päätöstä

tai

- päättää tilapäistä suojelua koskevan menettelyn lopettamisesta ja asianomaisten henkilöiden palauttamisesta, jos alkuperämaan tilanne sallii turvallisen paluun ihmisarvoisissa olosuhteissa.

Paluun järjestämisessä asetetaan etusijalle vapaaehtoisen takaisinpaluun edistäminen läheisessä yhteistyössä asianomaisten kansainvälisten järjestöjen, erityisesti YK:n pakolaisasiain päävaltuutetun viraston, kanssa.

5 artikla

Niiden jäsenvaltioiden avustaminen, joihin tilanne vaikuttaa erityisen voimakkaasti

Neuvosto tutkii komission 4 artiklassa mainitun katsauksen perusteella, miten sellaisia jäsenvaltioita voitaisiin parhaiten tukea, joihin kansainvälistä suojelua tarvitsevien henkilöiden tulva vaikuttaa erityisen voimakkaasti.

6 artikla

Oleskeluoikeus

Jäsenvaltiot myöntävät tilapäistä suojelua koskevan menettelyn kohteena oleville henkilöille oleskeluoikeuden menettelyn kestoajaksi.

7 artikla

Perheiden jälleenyhdistäminen

1. Jäsenvaltioiden on varmistettava, että tilapäistä suojelua koskevan menettelyn kohteena olevilla henkilöillä on oikeus perheiden jälleenyhdistämiseen puolisoiden sekä alaikäisten ja huollettavien lasten osalta.

2. Perheiden jälleenyhdistämisestä päätettäessä ei avioliiton solmimista tai lasten vanhemmuutta koskevien asiakirjojen puuttumista katsota sinänsä esteeksi. Kaikki asiaan vaikuttavat seikat ja olosuhteet olisi otettava huomioon arvioitaessa todisteiden pätevyyttä ja hakijan lausumien uskottavuutta.

8 artikla

Työnsaanti ja sosiaaliturva

Jäsenvaltioiden on varmistettava, että tilapäistä suojelua koskevan menettelyn kohteena olevilla henkilöillä on oikeus ansiotyöhön. Näiden henkilöiden kohtelun on oltava tasavertaista tunnustettujen pakolaisten saamaan kohteluun nähden palkkojen, sosiaaliturvan ja muiden työskentelyehtojen osalta.

9 artikla

Asuminen, sosiaalinen hyvinvointi ja koulutus

1. Jäsenvaltioiden on pyrittävä tarjoamaan tilapäistä suojelua koskevan menettelyn kohteena oleville henkilöille samanlaiset asunto-olot kuin tunnustetuille pakolaisille. Tilapäisasunto voidaan kuitenkin tarjota vuoden ajaksi tilapäistä suojelua koskevan menettelyn alusta lukien.

2. Jäsenvaltioiden on varmistettava, että tilapäistä suojelua koskevan menettelyn kohteena olevat henkilöt saavat kaiken tarvittavan tuen, erityisesti elatuksen ja lääkärinavun osalta. Jos mainituilla henkilöillä on mahdollisuus työntekoon, heidän mahdollisuutensa itsensä elättämiseen on otettava huomioon määriteltäessä tukijärjestelyjen tasoa ja luonnetta.

3. Jäsenvaltioiden on varmistettava, että tilapäistä suojelua koskevan menettelyn kohteena olevilla henkilöillä on mahdollisuus yhteiskunnan tarjoamaan koulutukseen samoin edellytyksin kuin tunnustetuilla pakolaisilla.

10 artikla

Turvapaikka

Tilapäistä suojelua koskevan menettelyn kohteena olevan henkilön tekemän, Geneven sopimuksen mukaisen turvapaikkahakemuksen käsittelyä voidaan lykätä niin kauan kuin neuvosto ei ole tehnyt päätöstä tilapäistä suojelua koskevan menettelyn lopettamisesta 4 artiklan mukaisesti, kuitenkin enintään viiden vuoden ajan tilapäistä suojelua koskevan menettelyn alusta lukien.

11 artikla

Poikkeukset

Tilapäistä suojelua koskevaan menettelyyn kuuluvia etuja ei myönnetä henkilölle, jonka voidaan perustellusti katsoa

- tehneen rikoksen rauhaa vastaan, sotarikoksen tai rikoksen ihmiskuntaa vastaan, sellaisena kuin nämä rikokset on määritelty kansainvälisissä asiakirjoissa,

- tehneen vakavan, muun kuin poliittisen rikoksen muualla kuin vastaanottajamaassa ennen jonkin jäsenvaltion alueelle tuloaan,

- syyllistyneen Yhdistyneiden Kansakuntien tarkoitusperien ja periaatteiden vastaisiin tekoihin.

Jäsenvaltio voi kieltäytyä ulottamasta tilapäistä suojelua koskevaa menettelyä henkilöön, jota voidaan kohtuudella pitää vaarana tämän jäsenvaltion turvallisuudelle, tai joka tultuaan tuomituksi lopullisella tuomiolla erityisen vakavasta rikoksesta on vaaraksi yhteisölle tai tälle jäsenvaltiolle.

12 artikla

Täytäntöönpanotoimet

1. Jäsenvaltion tai komission, joka voi pyytää Yhdistyneiden Kansakuntien pakolaisasiain päävaltuutetun virastolta lausunnon, aloitteesta neuvosto hyväksyy määräenemmistöllä 3 ja 4 artiklassa tarkoitetut toimet tämän yhteisen toiminnan täytäntöönpanemiseksi.

2. Edellä 1 kohdassa tarkoitetut täytäntöönpanotoimet julkaistaan Euroopan yhteisöjen virallisessa lehdessä.

13 artikla

Pitkän aikavälin suojelutoimet

Jos neuvosto ei viiden vuoden kuluttua tilapäistä suojelua koskevan menettelyn aloittamisesta ole tehnyt päätöstä menettelyn lopettamisesta 4 artiklan mukaisesti, jäsenvaltioiden on tutkittava, olisiko otettava käyttöön pitemmän aikavälin toimenpiteitä tilapäisen suojelun kohteena olevien henkilöiden hyväksi.

14 artikla

Loppusäännökset

Tämä yhteinen toiminta tulee voimaan päivänä, jona se julkaistaan Euroopan yhteisöjen virallisessa lehdessä.

(1) KOM(94) 23 lopull., 23.2.1994.

(2) EYVL N:o C 269, 16.10.1995, s. 156.

(3) EYVL N:o C 262, 7.10.1995, s. 1.

(4) EYVL N:o L 63, 13.3.1996, s. 10.